雲巖
作者：馮時行
朝代：宋

paragraphs: 樅陽之陽羌廬峰，千巖萬壑雲濛濛。
仙人往往遊其中，安期羨門喬與松。
天或使之爲扃封，咫尺象外不可通。
我昔杖履秋將窮，洞宮蕭森還遽匆。
至今魂夢江南東，聞君斸石蒼崖穹。
下燕衆客幽襟同，君真庶幾羌俗翁。
作詩疾驅勤僕僮，斬薙薈蔚煩祝融。
木章竹箇羣巔空，要使恢廓無蔽蒙。
指麾八極呼雲風，坐與九江爭俊雄。
當有騎鶴來遐沖，與君論道如崆峒。
去之勿疑求大功，慎勿顧此杉楠楓。